લંડનઃ પ્રાઈમ મિનિસ્ટર થેરેસા મે સામે બ્રેક્ઝિટ સ્વપ્નને ખતમ કરી નાખવાના આક્ષેપ સામે ફોરેન સેક્રેટરી બોરિસ જ્હોન્સને સરકારમાંથી રાજીનામું આપી દીધું છે. પ્રાઈમ મિનિસ્ટર થેરેસા મેએ હેલ્થ સેક્રેટરી જેરેમી હન્ટને ફોરેન સેક્રેટરીનું પદ આપી તેમના સ્થાને મેટ હેનકોકને હેલ્થ અને સોશિયલ સેક્રેટરી બનાવ્યા હતા. ડેવિસના પૂર્વ ચીફ ઓફ સ્ટાફ ડોમિનિક રાબને બ્રેક્ઝિટ સેક્રેટરીપદે નિયુક્ત કરવામાં આવ્યા છે. અગાઉ, બ્રેક્ઝિટ સેક્રેટરી ડેવિડ ડેવિસની સાથે જ જુનિયર બ્રેક્ઝિટ મિનિસ્ટર્સ સ્ટીવ બેકર અને સુએલા બ્રેવરમેને પણ સરકારમાંથી રાજીનામાં આપી દીધાં હતા. થેરેસા મેને ટોરી પાર્ટીના નેતાપદેથી હટાવવા બેકબેન્ચર્સ દ્વારા અવિશ્વાસ દરખાસ્ત લાવવાની હિલચાલ શરુ કરી દેવાઈ હતી. જોકે, તાત્કાલિક આવી દરખાસ્ત નહિ લવાય તેવા અહેવાલોથી થેરેસા મેનો શ્વાસ હેઠો બેઠો છે તેમ કહી શકાય. વડા પ્રધાને સ્પષ્ટ કર્યું હતું કે તેઓ પદ પર રહેશે જ અને જો નેતૃત્વની સ્પર્ધા લાવવામાં આવશે તો તેનો સામનો પણ કરશે.